Datsja

300px|thumb|’n Tipiese Sowjetse datsja.

’n **Datsja** (Russies: дача; ) is ’n tweede, plattelandse huis in Rusland en ander voormalige Sowjetrepublieke. ’n Kothuis (Russies: коттедж, *kottedzj*) of houthuisie wat ’n gesin se hoof- of enigste woning is of ’n buitegebou is tradisioneel nie as ’n datsja beskou nie, Dikwels word gesê die Russiese term het nie ’n presiese ekwivalent in ander tale nie.

Datsjas kom algemeen in Rusland voor, asook in die meeste dele van die voormalige Sowjetunie en in sommige lande van die voormalige Oosblok. Volgens peilings in 1993 tot 1994 het sowat 25% van Russiese gesinne wat in groot stede woon datsjas. Die meeste datsjas word in nedersettings naby groot stede aangetref. Hulle kom sedert die Sowjettydperk voor en bestaan uit talle klein erwe van gewoonlik sowat 600&nbsp;m2. Hulle was aanvanklik bedoel as vakansieplekke en vir die kweek van groente en vrugte. *Datsjniki* gebruik hulle datsjas vir hengel, jag en ander soorte ontspanning. Om voedsel in die tuin te kweek is steeds ’n gewilde deel van die datsjalewe.

Datsjas het ontstaan as klein plattelandse landgoede wat die tsaar as ’n geskenk gegee het en was gewild onder die Russiese hoë stande en middelklas. In die tyd van die Sowjetunie was baie datsjas in die besit van die regering en is hulle aan die elite van die Kommunistiese Party (KPSU) gegee. Die regering van die Russiese Federasie het steeds datsjas (wat ’n *gosdatsja*, kort vir "staatsdatsja", genoem word) vir gebruik deur die president en ander amptenare. Hulle was uiters gewild in die Sowjettyd, want mense het nie die geleentheid gehad om grond te koop en ’n huis te bou waar hulle wou nie, en ook omdat daar min ander geleenthede was om hulle tyd en geld te spandeer.

Omdat daar streng regulasies was vir die soort datsjagebou en die grootte daarvan vir gewone burgers van die Sowjetunie, het eienskappe wat wel toegelaat is, soos solders en stoepe, algemeen voorgekom en was hulle dikwels buitengewoon groot. Regulasies is later verslap.

## Geskiedenis
### Oorsprong
[thumb|220px|’n Datsja naby [Moskou, 1917.]]
[220px|thumb|’n Ou datsja naby [Sint Petersburg.]]
Die eerste datsjas in Rusland het in die 17de eeu hulle verskyning gemaak en het aanvanklik verwys na klein landgoede op die platteland wat die tsaar aan lojale volgelinge present gegee het. Anton Tsjechof het ’n novelle met die naam *Datsjhniki* (1885) geskryf oor pasgetroudes van die stad wat ’n "eenvoudige" lewe op die platteland lei.

### Sowjetunie
links|160px|thumb|Mense werk aan die dak van ’n datsja naby Moskou, 1993.
[thumb|links|200px|’n Werkersklasgesin ontspan in die tuin van hulle datsja naby [Leningrad, 1981.]]
Ná die Russiese Rewolusie is die meeste datsjas genasionaliseer. Sommige is in vakansiehuise vir fabriekswerkers omskep en ander, gewoonlik dié van beter gehalte, is onder vooraanstaande lede van die KPSU en die nuwe kulturele en wetenskaplike elite versprei. Buiten ’n paar datsjas het almal die eiendom van die staat gebly, en die reg om hulle te gebruik is gewoonlik teruggetrek wanneer ’n inwoner afgedank is of in onguns geraak het by die regering. Vir die bou van nuwe datsjas was die toestemming van senior amptenare nodig en dit is selde in die vroeë dae van die Sowjetunie toegestaan. Die hoogste Sowjetamptenare het hulle eie datsjas gehad; Josef Stalin se gunsteling was in Gagra, Abchasië. In die 1930's was daar ’n oplewing in die bou van datsjas, en datsjanedersettings vir kunstenaars, soldate of verskillende klasse partyamptenare het begin ontstaan. Baie het dus dakke met solders gehad in die plek van ’n tweede verdieping. Datsjas was dikwels ontoereikend toegerus en sonder binnenshuise watertoevoer, maar was tog vir miljoene wekersklasgesinne ’n oplossing om hulle eie vorm van ’n wegbreekplek vir die somer te hê. Dit het hulle ook in staat gestel om hulle eie groente en vrugte te kweek. 

In die jare voor en ná die Tweede Wêreldoorlog het die kweek van gewasse op datsja-erwe aansienlik toegeneem vanweë die mislukking van die sentraal beplande Sowjetse landbouprogram. Sedertdien is die kweek van voedsel nie meer so belangrik nie, maar dit is steeds algemeen.

Ná die Tweede Wêreldoorlog was daar ’n redelike toename in die bou van datsjas. Omdat daar geen werklike wet was wat die bou van datsjas verbied het nie, het mense begin om onbeboude erwe naby stede en dorpe te gebruik om hutte en skure te bou en tuine te kweek, asook groter huise om as datsjas te dien. Mettertyd het die getal plakkers geometries toegeneem en die regering het geen ander keuse gehad as om hulle reg tot amateurboerdery amptelik te erken nie. Die 1955-wetgewing het ’n nuwe soort regspersoon in die Sowjetse regstelsel erken: ’n tuiniervennootskap (садоводческое товарищество, *sadowodtsjeskoje towarisjtsjestwo*), soortgelyk aan "gemeenskapstuine" in ander lande. ’n Tuiniervennootskap het die reg gehad om grond permanent vir landboudoeleindes te gebruik en toestemming om van openbare elektrisiteit en water gebruik te maak. In 1958 is nog ’n soort organisasie bekend gestel: ’n "koöperasie vir datsjakonstruksie" (дачно-строительный кооператив, *datsjno-stroitelni kooperatif*), wat die reg erken het van ’n individu om ’n huisie te bou op land wat hy van die regering huur. Datsjas wat sedertdien gebou is, is aansienlik groter as die oueres omdat beperkings op bouregulasies verslap het. Groot datsjas word dikwels op klein erwe gebou. 

Hulle het ook in die lande van die Oosblok toegeneem, veral in Oos-Duitsland, waar die begip voor 1945 onbekend was, asook in Tsjeggo-Slowakye en Joego-Slawië.

### Ná die Sowjetunie
Vanweë die vinnige toename in stedelike inwoners het *datsjniki* op plattelandse dorpe toegeneem. Sommige dorpe het geheel en al in datsjanedersettings verander. Die voordele van ’n datsja is groter erwe, laer koste en groter afstande tussen huise. Die nadele kan insluit swakker geriewe, minder veiligheid en groot reisafstande. Mense reis meestal na hulle datsjas in "watertrems", busse en elektriese treine.

## Datsjatuine
[240px|thumb|Een van vele datsja-erwe om Kstowo, [Nizjni Nowgorod-oblast.]]
Datsja-erwe is gewoonlik nie groter as 600&nbsp;m2 nie; in sommige gebiede meer as 1&nbsp;200 of 1&nbsp;500&nbsp;m2, maar selde groter as 1&nbsp;ha. Hulle is dus te klein om groot hoeveelhede vrugte en groente op te kweek, en daarom gebruik *datsjniki* soms stukke ongebruikte grond van kollektiewe plase. In die herfs word die gewasse gewoonlik na die stede geneem vir gebruik.

Die algemeenste vrugte in streke met ’n koel temperatuur is appels, bessies, appelliefies, framboos en aarbeie. Gewilde groente en kruie is aartappels, komkommers, murgpampoentjies, pampoen, tamaties, wortels, beet, kool, blomkool, rape, uie, knoffel, dille, pietersielie, rabarber en suring.

## Luksueuse datsjas
[thumb|240px|Die Amerikaanse oudpresident [Barack Obama en die destydse Russiese president, Dmitri Medwedef, in Medwedef se datsja, 2009.]]
Die datsjas wat aan die staat behoort, word toegeken aan regeringsamptenare, akademici, militêre personeellede en ander BBP's – dit word genoem ’n *gosdatsja* (госдача, kort vir государственная дача, *gosoedarstwennaja datsja*; "staatsdatsja"). Die Russiese president het amptelike datsjas in Moskou-oblast en Twer-oblast. President Wladimir Poetin self het een op die Kareliese Landengte en een in Sotsji. Die premier, Dmitri Medwedef, het ’n datsja buite Moskou. 

[thumb|220px|links|Die datsja van [Boris Pasternak in Peredelkino, naby Moskou.]]
In moderne tye het die opkoms van ’n nuwe klas in die Russiese gemeenskap, die "nuwe Russe", ’n ekstra dimensie verleen aan die begrip datsja. (Sommige ryk Russe verkies die woord "kothuis" vir hul plattelandse huise.)

Die boukoste van ’n luuksueuse datsja bereik soms miljoene Amerikaanse dollars en lyk glad nie soos die klein datsjas van die Sowjettyd nie. Wat grootte en dekor betref, lyk hulle meer soos herehuisie en paleise, en hulle is dikwels ’n vertoon van rykdom, status en mag. 

Die meeste datsjas van die elite word van stene en beton gebou, in teenstelling met die tradisionele datsjas van hout. Hierdie nuwe simbole van vooruitgang word deur professionele argitekte ontwerp, dikwels in ’n eklektiese styl waarop ouer *datsjniki* neersien as ’n weerspieëling van die nouveau-riche-smake van hul eienaars; dit bevat dikwels uitspattige elemente soos marmerbeelde, fonteine en eksotiese plante. Sommige het moderne sportgeriewe soos binnenshuise swembaddens, tennisbane en stalle vir resiesperde.

Ryk Russe het baie van die datsjas van die tsaristiese aristokrasie opgekoop, asook dié van kunstenaars en intellektuele uit die Sowjettyd.

## Verwysings 
## Eksterne skakels
;Wiki-webtuistes
----
* 
;Die datsja-leefstyl
----
* ''Beskrywing van die moderne lewe in ’n datsjagemeenskap, met baie foto's*  
* *Dacha revisited*
;Fotokuns en galerye
----
* *Inrussia: Colored Dots on a Snowy Ground* 
* *Russiese datsja: HD-fotogalery''  

*15px Hierdie artikel is vertaal uit die Engelse Wikipedia